ກໍາປູເຈຍຈະບໍ່ ເນລະເທດ ສະຖາປະນິກຝຣັ່ງ
ລັດຖະມົນຕີການຕ່າງປະເທດກໍາປູເຈຍ ກ່າວວ່າ ກໍາປູເຈຍ ຈະບໍ່ເນລະເທດ ສະຖາປະນິກຝຣັ່ງ ໃຫ້ປະເທດໃດທັງນັ້ນ.
ກໍາປູເຈຍກ່າວວ່າ ຕົນຈະບໍ່ເນລະເທດສະຖາປະນິກຝຣັ່ງ ທີ່ເຄີຍເຮັດວຽກຢ່າງໃກ້ຊິດ ກັບເຈົ້າໜ້າທີ່ຈີນຂັ້ນອາວຸໂສຄົນນຶ່ງ ທີ່ເຊື່ອມເສຍຊື່ສຽງ ຍ້ອນໄດ້ຕົກເປັນຈຸດຂອງຂ່າວນອງນັນທາງການເມືອງທີ່ໃຫຍ່ທີ່ສຸດແລະເປີດເຜີຍທີ່ສຸດໃນຍຸກສະໄໝໃໝ່ຂອງຈີນ ທ່ານ Patrick Devillers ຊຶ່ງເປັນຄົນຝຣັ່ງ ໄດ້ຖືກຈັບກຸມໃນຕົ້ນເດືອນນີ້ ຢູ່ນອກນະ ຄອນຫລວງພະນົມເປັນ ຕາມຄໍາຮຽກຮ້ອງຂອງຈີນ ໃນຂໍ້ກ່າວຫາທີ່ວ່າ ທ່ານມີສ່ວນ ກ່ຽວຂ້ອງໃນການກະທໍາຜິດຫລາຍຢ່າງທີ່ບໍ່ໄດ້ແຈ້ງໃຫ້ຊາບຢ່າງເຈະຈົງ ໃນສາທາລະ ນະລັດປະຊາຊົນຈີນນັ້ນ ນັບແຕ່ນັ້ນມາ ທາງການຝຣັ່ງໄດ້ຮຽກຮ້ອງໄປຍັງກໍາປູເຈຍ ເພື່ອຢາກຮູ້ຈັກວ່າ ເປັນຫຍັງຄົນຝຣັ່ງ ໄວ 52 ປີທ່ານນີ້ ຈຶ່ງຍັງຖືກກັກຂັງຢູ ທ່ານ Hor Namhong ລັດຖະມົນຕີຕ່າງປະເທດກໍາປູເຈຍກ່າວຕໍ່ ບັນດານັກຂ່າວໃນ ວັນສຸກຜ່ານມາວ່າ ທ່ານ Devillers ຈະຢູ່ພາຍໃຕ້ການຄວບຄຸມຂອງກໍາປູເຈຍຕໍ່ໄປ ສຽງຂອງທ່ານ Hor Namhong ທ່ານ Hor Namhong ກ່າວວ່າ “ໄດ້ມີການຕັດສິນໃຈໄປແລ້ວ ພວກເຮົາຈະເກັບໂຕ ທ່ານໄວ້ຢູ່ທີ່ນີ້ ແລະຈະບໍ່ສົ່ງທ່ານໄປໃຫ້ໃຜ ຈະບໍ່ສົ່ງໄປຝຣັ່ງ ຫຼື ຈີນ ພວກເຮົາຈະເກັບ ທ່ານໄວ້ໃນກໍາປູເຈຍນີ້ ” ທ່ານ Hor Namhong ບໍ່ໄດ້ແຈ້ງລາຍລະອຽດໃດໆໃຫ້ຊາບກ່ຽວກັບການຄຸມຂັງທ່ານ Devillers ຫຼືການສອບສວນ ທີ່ພວມດໍາເນີນໄປຢູ່ ແລະກໍບໍ່ເປັນທີ່ຈະແຈ້ງວ່າເປັນຫຍັງ ຈີນຈຶ່ງຢາກໃຫ້ເນລະເທດທ່ານ ແຕ່ມີການກ່າວກັນວ່າ ທ່ານ Devillers ເຄີຍມີຄວາມສໍາພັນທາງທຸລະກິດທີ່ໃກ້ຊິດກັບ ທ່ານ Bo Xilai ເຈົ້າໜ້າທີ່ພັກຄອມມີວນິດຈີນ ແລະ  ພັນລະຍາຂອງທ່ານ ນາງ Gu Kailai ທ່ານ Bo Xilai ຖືກຂັບໄລ່ອອກຈາກຄະນະນໍາພາຂອງພັກຄອມມີວ ນິດຈີນໃນຕົ້ນປີນີ້ ອັນເປັນພາກສ່ວນນຶ່ງໃນການສືບສວນສອບສວນເລື້ອງການສໍ້ລາດບັງຫຼວງຄັ້ງໃຫຍ່ ທີ່ ມີການລາຍງານຂ່າວຢູ່ໃນສື່ຂອງຈີນຢ່າງກວ້າງຂວາງນັ້ນ